রাকাবের ৬৫৫ কোটি টাকা কোথায়
কৃষকের ব্যাংক হিসেবে পরিচিত রাজশাহী কৃষি উন্নয়ন ব্যাংকে (রাকাব) দুর্নীতি, অনিয়ম ও অব্যবস্থাপনার ভয়াবহ তথ্য মিলেছে। সম্প্রতি ব্যাংকটি নিয়ে নিরীক্ষায় এর প্রায় ৬৫৫ কোটি টাকা নিয়ে প্রশ্ন উঠে। এরমধ্যে ১৬৭ কোটি টাকার কোনো হদিস পায়নি দুই নিরীক্ষা প্রতিষ্ঠান, ৪৮৮ কোটি টাকার হিসাবে গোঁজামিল পেয়েছে তারা।





নিরীক্ষা প্রতিবেদনে সরকারি বিশেষায়িত এ ব্যাংকটির এমন নাজুক চিত্র পাওয়ার পরিপ্রেক্ষিতে মঙ্গলবার জরুরি ত্রিপক্ষীয় বৈঠক ডেকেছে অর্থ মন্ত্রণালয়ের আর্থিক প্রতিষ্ঠান বিভাগ। বৈঠকে নিরীক্ষা প্রতিবেদনটি উপস্থাপন এবং এ নিয়ে বিস্তারিত আলোচনা হবে বলে সূত্র নিশ্চিত করেছে। 




গত বছরের শুরুতে রাষ্ট্রায়ত্ত বিশেষায়িত ব্যাংকগুলোর প্রকৃত অবস্থা জানতে একাধিক নিরীক্ষা প্রতিষ্ঠান নিয়োগ দেয় অর্থ মন্ত্রণালয়। এরই মধ্যে পাঁচটি আর্থিক প্রতিষ্ঠানে বিশেষ নিরীক্ষা কার্যক্রম শেষ হয়েছে। এর অংশ হিসেবে সিরাজ খান বসাক অ্যান্ড কোং এবং এমএম রহমান অ্যান্ড কোং রাকাবে নিরীক্ষা চালায়।
গত বছরের মাঝামাঝি প্রধান কার্যালয়সহ গুরুত্বপূর্ণ শাখায় নিরীক্ষা শেষে সম্প্রতি মন্ত্রণালয়ে প্রতিবেদন জমা দেয় নিরীক্ষক দল। ওই প্রতিবেদনে বলা হয়, ২০১৮-১৯ অর্থবছরে ব্যাংকসহ আর্থিক প্রতিষ্ঠান ও এজেন্টের কাছ থেকে রাকাব ঋণ নেয় ১ হাজার ৪৭৬ কোটি টাকা। এর ১ হাজার ৩০৯ কোটি টাকার হিসাব মেলানো সম্ভব হলেও বাকি প্রায় ১৬৭ কোটি টাকার টাকার হদিস মেলেনি। 
প্রতিবেদনে আরও বলা হয়, প্রায় ৪৮৮ কোটি টাকার হিসাব মিলছে না অর্থাৎ অসমন্বিত। এর মধ্যে বাংলাদেশ কৃষি ব্যাংকের সঙ্গে রাকাবের অসমন্বিত অর্থের পরিমাণ ১৭৪ কোটি টাকা। ব্যাংকটির ৩৮১ শাখার মধ্যে পাঁচটি শাখা (এলপিও, রংপুর, রাজশাহী, ঢাকা ও বগুড়া) ২৮ কোটি টাকা লাভ দেখিয়েছে। কিন্তু বিশেষ নিরীক্ষায় ধরা পড়ে- প্রকৃতপক্ষে ওই টাকা লোকসানে রয়েছে শাখাগুলো। বাকি ৩৭৬ শাখায় নিরীক্ষা চালানো হয়নি। 
সাবসিডিয়ারি প্রতিষ্ঠান রাকাব এসএমই ফাইন্যান্স লিমিটেডের শেয়ার মূলধন ১০০ কোটি টাকায় উন্নীত করার লক্ষ্যে ৫৮ কোটি টাকা বিনিয়োগ করেছে ব্যাংকটি। কিন্তু হিসাব করে দেখা গেছে, এত টাকা বিনিয়োগের পরেও প্রতিষ্ঠানটির মূলধনে ৪২ কোটি টাকারও বেশি অসামঞ্জস্য রয়েছে। রাকাবের প্রধান কার্যালয়ের সঙ্গে বিভিন্ন শাখার অসমন্বয় রয়েছে ৩০ কোটি টাকা। আন্তর্জাতিক সংস্থার সঙ্গে অসমন্বয় রয়েছে ৪৫ লাখ টাকা।
ব্যাংকের আর্থিক বিবরণীতে শাখা সমন্বয় বাবদ প্রায় ৮১ কোটি টাকা অন্তর্ভুক্ত করা হয়েছে। কিন্তু নিরীক্ষায় দেখা গেছে, তেমন কোনো সমন্বয় রাকাবের বিবরণীতে নেই। ব্যাংকের আর্থিক বিবরণী অনুযায়ী, নওগাঁর প্রসাদপুর শাখার প্রায় ১৮ কোটি টাকা পুনর্মূল্যায়ন করে ৭ কোটি টাকা নির্ধারণ করা হয়েছে। কিন্তু আর্থিক বিবরণীতে তা সমন্বয় করা হয়নি।
প্রতিবেদনে আরও বলা হয়, রাজশাহী কৃষি উন্নয়ন ব্যাংকের নগদ জমা সংরক্ষণেও ঘাটতি রয়েছে। নিয়ম অনুযায়ী দেশের সব তফসিলি ব্যাংককে তাদের মোট তলবি ও মেয়াদি দায়ের ৫ দশমিক ৫ শতাংশ সাপ্তাহিকভিত্তিতে এবং ন্যূনতম ৫ শতাংশ দৈনিকভিত্তিতে বাংলাদেশ ব্যাংকে নগদ জমা হিসেবে সংরক্ষণ করতে হয়। কিন্তু দুই প্রকারের হিসাবেই ঘাটতি রয়েছে রাকাবের।
নিরীক্ষকদের মতে, রাজশাহী কৃষি উন্নয়ন ব্যাংকের খেলাপি ঋণ নীতিমালা সঠিকভাবে পরিপালন করা হয়নি। রংপুর জোনের পীরগঞ্জ শাখার ঋণ ও অগ্রিমে প্রায় ৬৬ কোটি টাকা প্রদর্শিত আছে। এর মধ্যে একজন গ্রাহকের কাছেই খেলাপি আছে প্রায় ৬৩ কোটি টাকা। সুতরাং সংশ্লিষ্ট শাখা কর্মকর্তাদের খেলাপি ঋণ আদায়ের যোগ্যতা নিয়ে প্রশ্ন উঠেছে।
এছাড়া বগুড়া উত্তর জোনের বড়াইহাট শাখা, বগুড়া দক্ষিণ জোনের জামগ্রামহাট শাখা, জয়পুরহাট জোনের বটতলী শাখা, নীলফামারীসহ ব্যাংকটির বিভিন্ন শাখায় বিপুল অংকের ঋণ অসমন্বিত ও খেলাপি পাওয়া গেছে। এসব অর্থ আদায় বা সমন্বয়ের কার্যকর কোনো উদ্যোগ ব্যাংকটিতে দেখা যায়নি।
ব্যাংকটির অভ্যন্তরীণ নিয়ন্ত্রণ ব্যবস্থা অত্যন্ত দুর্বল বলে প্রতিবেদনে বলা হয়েছে। নিরীক্ষাকালে ব্যাংকে কোনো ধরনের সমন্বিত কোর ব্যাংকিং সিস্টেম (সিবিএস) সফটওয়্যার ছিল না জানিয়ে এতে আরও বলা হয়, একটি ব্যবসায় সংগঠন বিলম্বিত করে দায় প্রদর্শন করতে বাধ্য। কিন্তু রাকাব কোনো ধরনের বিলম্বিত দায় দেখায়নি। 
প্রতিবেদনে বলা হয়, ব্যাংকের অধিকাংশ শাখায় কম্পিউটার অপারেটর অনভিজ্ঞ হওয়ায় কম্পিউটার পরিচালনায় অপারগতা প্রকাশ করেন। ফলে বেশিরভাগ ক্ষেত্রে বিগত বছরের নিরীক্ষা প্রতিবেদনের সমাপনী হিসাবের সঙ্গে এ বছরের প্রাথমিক হিসাবের তথ্যে কোনো মিল পাওয়া যায়নি। রাকাবের বিভিন্ন শাখায় সফটওয়্যার ব্যবহার করা হলেও প্রধান কার্যালয়ের হিসাব সম্পাদনের জন্য কোনো সফটওয়্যার ব্যবহার করা হয় না। যদিও প্রধান কার্যালয়ে সফটওয়্যার ব্যবহার করা খুবই জরুরি। 
তবে ব্যাংক বলছে, প্রধান কার্যালয়ে এরই মধ্যে সফটওয়্যার সংযোগ করা হয়েছে। ২০২১ সালের মধ্যে অন্য সমস্যাগুলোও সমাধানের আশ্বাস দিয়েছে ব্যাংকটি।
এসব বিষয়ে জানতে চাইলে রাজশাহী কৃষি উন্নয়ন ব্যাংকের চেয়ারম্যান মো. নজরুল ইসলাম যুগান্তরকে বলেন, রাকাবে এত অসঙ্গতি জানা ছিল না। এসব কিছু এমডি (ব্যবস্থাপনা পরিচালক) কখনও বোর্ডকে জানায়নি। তবে কিছু অসঙ্গতির ভিত্তি নেই বলে দাবি করেন সাবেক এ সচিব।
এক্ষেত্রে অডিট ফার্মের দক্ষতা নিয়েও প্রশ্ন তোলেন তিনি। তারমতে, অডিট ফার্ম কিছুটা অসত্য এবং বাড়িয়ে লিখেছে। ১৬৭ কোটি টাকার বিষয়টি আগেই নিষ্পত্তি হয়েছে। অডিটের বেশিরভাগ আপত্তি ৭ জানুয়ারির ত্রিপাক্ষিক (মন্ত্রণালয়, ব্যাংক ও নিরীক্ষা ফার্ম) বৈঠকে টিকবে না। 
অনিয়ম-দুর্নীতিবাজ কর্মকর্তাদের বিরুদ্ধে কোনো ব্যবস্থা নিয়েছেন কিনা- এমন প্রশ্নের উত্তরে নজরুল ইসলাম বলেন, নিচ্ছি, আরও নেব। এরই মধ্যে অনিয়মের দায়ে এক কর্মকর্তাকে জেলে পাঠিয়েছি। তিনি আরও বলেন, বর্তমানে রাকাবে ৪৬টি লোকসানি শাখা রয়েছে। আমি দায়িত্ব নেয়ার আগে এ সংখ্যা আরও বেশি ছিল।
লোকসানি শাখা কমাতে উদ্যোগ নিয়েও পারিনি। চেয়েছিলাম এসব শাখা একীভূত করে দিতে। কিন্তু রাজনৈতিক হস্তক্ষেপ অর্থাৎ সংসদ সদস্য ও উপজেলা চেয়ারম্যানের চাপ এবং তদবিরের কারণে তা সম্ভব হয়নি। নজরুল ইসলাম বলেন, এ মুহূর্তে রাকাবের আর কোনো শাখার প্রয়োজন নেই। তবুও শাখা খোলার জন্য চাপ আসছে। এখনও ১০টি আবেদন জমা আছে।  
১৯৮৭ সালে দেশের মঙ্গাপীড়িত এলাকার মানুষের জীবনযাত্রার মান উন্নয়নের লক্ষ্যে গঠন করা হয়েছিল রাজশাহী কৃষি উন্নয়ন ব্যাংক (রাকাব)। দেশের উত্তর-পশ্চিমাঞ্চল তথা রাজশাহী ও রংপুর বিভাগের কৃষিঋণ সরবরাহকারী বৃহত্তম আর্থিক প্রতিষ্ঠান এটি। কিন্তু নানা অনিয়ম এবং দুর্নীতির কারণে চরম সংকটে দিন পার করছে ব্যাংকটি- জানানো হয়েছে প্রতিবেদনে।

কৃষকের ব্যাংক হিসেবে পরিচিত রাজশাহী কৃষি উন্নয়ন ব্যাংকে (রাকাব) দুর্নীতি, অনিয়ম ও অব্যবস্থাপনার ভয়াবহ তথ্য মিলেছে। সম্প্রতি ব্যাংকটি নিয়ে নিরীক্ষায় এর প্রায় ৬৫৫ কোটি টাকা নিয়ে প্রশ্ন উঠে। এরমধ্যে ১৬৭ কোটি টাকার কোনো হদিস পায়নি দুই নিরীক্ষা প্রতিষ্ঠান, ৪৮৮ কোটি টাকার হিসাবে গোঁজামিল পেয়েছে তারা।